Bybelskool » Lees Genesis saam met my deur van môre af
04 Oct2016 Lees Genesis saam met my deur van môre af
Ek plaas môre die eerste paar bydraes oor die eerste vyf boeke van die OT, die Pentateug. Die boeke vorm baie spesifiek die begronding van die lewe van die geloofsgemeenskap in Israel. Aan die hand van die inhoud van hierdie vyf boeke kon die gehoorsaamheid van die volk van God getoets en beoordeel word. Die legitimiteit van hulle spiritualiteit en moraliteit is daarom ook telkens aan hulle getrouheid aan die inhoud van dié vyf boeke gemeet, soos dit in die Profete en ander Geskrifte van die OT duidelik word.
Oormôre plaas ek 'n paar bydraes oor die ooreenkomste en verskille in die verskillende antieke skeppings- en vloedverhale. Daar is verskeie ooreenkomste, maar ook duidelike en doelbewuste verskille. Dit wys duidelik uit dat die Pentateug die antieke idees oor God, die wêreld en die mens op deurslaggewende wyse uitgedaag en verander het. Met die ooreenkomste het hulle aangesluit by die bekende verhale. Met die verskille het hulle die heersende teologiese, kosmologiese en antropologiese idees uitgedaag en met nuwe inhoud gevul. Ek gee aandag aan sewe deurslaggewende verskille.
Vrydag begin ons met die lees van Genesis 1 … en dit gaan 'n bietjie langer as gewoonlik wees, omdat daar soveel belangrike perspektiewe in hierdie eerste hoofstuk van die Bybel opgesluit lê. Ek gaan ook probeer om ses dae 'n week my bydraes te plaas, sodat ons die vyftig hoofstukke dié kwartaal kan klaarlees. Verwag dus nog 'n bydrae hierdie week oor Genesis 2 …